สพฐ.ได้กลิ่นซื้อขายเก้าอี้สอบครูผู้ช่วย อำนาจ ลงพื้นที่พบ ผวจ.หาข้อมูลทางลับ
เมื่อวันที่ 11 ก.ค. นายณัฏฐพล ทีปสุวรรณ รมว.ศึกษาธิการ พร้อมด้วย ดร.อำนาจ วิชยานุวัติ เลขาธิการคณะกรรมการการศึกษาขั้นพื้นฐาน (กพฐ.) ลงพื้นที่ตรวจเยี่ยมการสอบแข่งขันเพื่อบรรจุและแต่งตั้งเป็นข้าราชการครูและบุคลากรทางการศึกษา ตำแหน่งครูผู้ช่วย กรณีความจำเป็นหรือที่มีเหตุพิเศษ สังกัดสำนักงานคณะกรรมการการศึกษาขั้นพื้นฐาน (สพฐ.) ประจำปี 2563 ที่โรงเรียนวรนารีเฉลิม จ.สงขลาโดยนายณัฏฐพลกล่าวว่า ภาพรวมการจัดสอบครูผู้ช่วยทั่วประเทศเป็นไปด้วยความเรียบร้อย ซึ่งสนามสอบแต่ละแห่งได้จัดมาตรการคัดกรองสุขภาพอย่างเข้มข้น ในส่วนของผู้สอบก็ได้เห็นถึงความตั้งใจและการเตรียมความพร้อมมาอย่างดี ซึ่งจากการได้พูดคุยกับผู้สอบหลายคนพบว่า ครูมีหลายภาระงานที่ต้องรับผิดชอบ ทั้งต้องเตรียมการสอบและงานสอน ซึ่งก็เป็นหน้าที่ของกระทรวงศึกษาธิการ (ศธ.) ที่จะนำเสียงสะท้อนจากครูมาบริหารจัดการให้เกิดประสิทธิภาพต่อไป ส่วนการปรับหลักเกณฑ์การสอบครูผู้ช่วยในอนาคตที่จะให้ครูได้มีสิทธิเลือกโรงเรียนบรรจุเองนั้น ตนไม่กังวลว่าจะมีปัญหาความไม่เป็นธรรมเกิดขึ้น แต่ตนอยากให้มีกระบวนการสำหรับครูที่มีประสบการณ์ด้านการสอนมานานกว่า 10 ปีได้บรรจุเป็นข้าราชการครูได้เลยหรือไม่ ซึ่งหน่วยงานที่เกี่ยวข้องจะไปหารือในรายละเอียดต่อไปด้าน ดร.อำนาจ กล่าวว่า สพฐ.ขอย้ำว่าในการสอบดังกล่าวห้ามมีเรื่องการทุจริตอย่างเด็ดขาด เนื่องจากขณะนี้มีกระแสข่าวมาถึงตนว่ามีการวิ่งเต้นซื้อขายตำแหน่งเกิดขึ้น ล่าสุดได้รับรายงานว่า ที่จังหวัดสกลนคร ดังนั้น ตนจะลงพื้นที่ไปพบผู้ว่าราชการจังหวัดสกลนคร ในฐานะประธานคณะกรรมการศึกษาธิการจังหวัด (กศจ.) ที่จัดสอบครั้งนี้เพื่อติดตามตรวจสอบ เช่นเดียวกับเปิดติวข้อสอบโดยข้าราชการ สพฐ. หากตรวจสอบพบว่ามีการกระทำในลักษณะดังกล่าวจะต้องมีโทษทางวินัย ทั้งนี้ ตนยังได้กำชับในการประชุมผู้อำนวยการสำนักงานเขตพื้นที่การศึกษา (สพท.) ทั่วประเทศ ให้ตรวจสอบเรื่องนี้อย่างเข้มงวด โดยให้ฝ่ายกฎหมายไปตรวจสอบทั้งทางตรงและทางลับ หากพบว่ามีมูลจะดำเนินการทางวินัยขั้นเด็ดขาด เพราะตนให้ความสำคัญการแก้ไขปัญหาเรื่องทุจริตและต้องการคนเก่งมีความรู้ความสามารถเข้ามาสู่วงการศึกษาอย่างแท้จริง สำหรับปีนี้เป็นการเปิดสอบทั้งหมด 77 กศจ. โดยมีผู้สมัครสอบจำนวน 22490 คน มีตำแหน่งว่าง 4697 อัตรา กลุ่มวิชาที่เปิดสอบ 89 กลุ่มวิชา ทั้งนี้ ผู้มีสิทธิสอบรวมทั้งสิ้น 22397 คน ส่วนการออกข้อสอบได้จ้างสถาบันอุดมศึกษาออกทั้งหมด 76 กศจ. และออกข้อสอบเอง 1 กศจ. และจะมีการประกาศผลสอบคัดเลือก 16 ก.ค.นี้.
ลงพื้นที่ตรวจเยี่ยมการสอบแข่งขันเพื่อบรรจุและแต่งตั้งเป็นข้าราชการครูและบุคลากรทางการศึกษา ตำแหน่งครูผู้ช่วย กรณีความจำเป็นหรือที่มีเหตุพิเศษ สังกัดสำนักงานคณะกรรมการการศึกษาขั้นพื้นฐาน
ครูผู้ช่วย,สอบครูผู้ช่วย,สอบบรรจุ,ข้าราชการครู,สอบรับราชการ,สอบบรรจุครู,ข่าววันนี้,การศึกษา